## Zakon o pučkim otvorenim učilištima

### NN 54/1997 (27.5.1997.), Zakon o pučkim otvorenim učilištima

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O PUČKIM OTVORENIM UČILIŠTIMA**

Proglašavam Zakon o pučkim otvorenim učilištima, koji je donio Zastupnički
dom Sabora Republike Hrvatske na sjednici 16. svibnja 1997.

Broj: 01-97-805/1
Zagreb, 22. svibnja 1997.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O PUČKIM OTVORENIM UČILIŠTIMA**

Članak 1.

Radi obavljanja djelatnosti osnovnoškolske i srednjoškolske naobrazbe
odraslih, djelatnosti glazbenih i srodnih škola izvan redovitoga školskog
sustava, djelatnosti javnog prikazivanja filmova, novinsko-nakladničke
djelatnosti, radijske i televizijske djelatnosti te obavljanja djelatnosti
u svezi s osposobljavanjem, usavršavanjem i prekvalifikacijom mladeži i
odraslih izvan sustava redovite naobrazbe, jedinice lokalne samouprave
i domaće fizičke i pravne osobe mogu osnivati javne ustanove za trajnu
naobrazbu i kulturu pod nazivom pučka otvorena učilišta.

Javne ustanove za trajnu naobrazbu (u daljem tekstu: pučka otvorena
učilišta) djelatnosti iz stavka 1. ovoga članka obavljaju kao javnu službu.

Članak 2.

Na pučka otvorena učilišta primjenjuju se posebni zakoni kojima je uređeno
obavljanje pojedinih djelatnosti iz članka 1. stavka 1. ovoga Zakona i
Zakona o ustanovama.

Članak 3.

Pučka otvorena učilišta polaznicima osnovnoškolske i srednjoškolske
naobrazbe odraslih te polaznicima programa osposobljavanja, usavršavanja
i prekvalifikacije izdaju svjedodžbe ili potvrde čiji oblik i sadržaj propisuje
ministar prosvjete i športa.

Članak 4.

Organizacije za naobrazbu odraslih (otvorena i pučka učilišta), organizirane
prema odredbama Zakona o poduzećima ("Narodne novine", br. 53/91. i 58/93.),
danom stupanja na snagu ovoga Zakona postaju javne ustanove i vlasnici
sredstava nad kojima imaju pravo raspolaganja, odnosno pravo korištenja,
a osnivačka prava nad njima kao javnim ustanovama stječe jedinica lokalne
samouprave na čijem je području njihovo sjedište.

Iznimno od odredbe stavka 1. ovoga članka danom stupanja na snagu ovoga
Zakona osnivačka prava nad Otvorenim sveučilištem u Zagrebu, koje danom
stupanja na snagu ovoga Zakona postaje Pučko otvoreno učilište u Zagrebu,
stječu Republika Hrvatska i Grad Zagreb u jednakim dijelovima.

Iznimno od odredbe stavka 1. ovoga članka, danom stupanja na snagu ovoga
Zakona Otvoreno učilište u Zagrebu postaje vlasnikom sredstava, prava i
nekretnine (zgrade) u Ulici grada Vukovara 68, upisane u k.č. br. 1966/2
z.k. uložak 3890 k.o. Trnje, osim dijelova zgrade kojih vlasnici postaju
Institut za povijest umjetnosti iz Zagreba, Institut za arheologiju iz
Zagreba i Sveučilište u Zagrebu, i to svatko u dijelu kojega stvarno posjeduje
i koristi.

Članak 5.

Javne ustanove iz članka 4. stavka 1. ovoga Zakona dužne su uskladiti
svoje statute i druge akte s ovim Zakonom te izabrati tijela upravljanja
u roku od tri mjeseca od dana stupanja na snagu ovoga Zakona.

Do izbora tijela upravljanja prema odredbi stavka 1. ovoga članka poslove
ravnatelja i tijela upravljanja ustanovom obavljat će osoba koja na dan
stupanja na snagu ovoga Zakona obnaša poslodavnu dužnost u pravnoj osobi
iz članka 4. stavka 1. ovoga Zakona, ako osnivač ne odredi drugu osobu.

Članak 6.

Otvorena ili pučka učilišta koja obavljaju muzejsku, knjižničnu, kazališnu
i scensko-glazbenu djelatnost nastavljaju ove djelatnosti obavljati sukladno
posebnim zakonima kojima su one uređene.

Članak 7.

Organizacije za naobrazbu odraslih (otvorena i pučka učilišta) iz članka
4. stavka 1. ovoga Zakona mogu namjenu poslovnog prostora, koji se na dan
stupanja na snagu ovoga Zakona koristi za obavljanje djelatnosti iz članka
6. mijenjati samo uz suglasnost ministra kulture.

Članak 8.

Ovaj Zakon stupa na snagu osmoga dana od dana objave u "Narodnim novinama".

Klasa: 602-04/96-01/08
Zagreb, 16. svibnja 1997.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 54/1997-820